**KLAIPĖDOS MIESTO SAVIVALDYBĖS ADMINISTRACIJA**

**SPORTO TARYBOS POSĖDŽIO PROTOKOLAS**

2020-11-19 Nr. TAR1-186

Posėdis įvyko 2020 m. lapkričio 12 d. 12.30 val. (nuotoliniu būdu).

Posėdžio pirmininkas – Liudvikas Mileška, Klaipėdos miesto sporto tarybos pirmininkas.

Posėdžio sekretorė – Aistė Viršilienė, Klaipėdos miesto savivaldybės administracijos Sporto skyriaus vyriausioji specialistė.

Dalyvavo: Arvydas Cesiulis, Klaipėdos miesto savivaldybės tarybos Kultūros, švietimo ir sporto komiteto atstovas, Vaclovas Gedvilas, ledo ritulio sporto šakos atstovas, Virginijus Jurgelevičius, lengvosios atletikos sporto šakos atstovas, Sigita Kibildienė, BĮ Lietuvos sporto medicinos centro Klaipėdos skyriaus atstovė, Edmundas Kvederis, Klaipėdos miesto akademinių reikalų tarybos atstovas, Donatas Narvilas, badmintono sporto šakos atstovas, Daiva Palubinskaitė, jogos sporto šakos atstovė, Robertas Skurdenis, kiokušin karatė sporto šakos atstovas, Dainius Šilingas, neįgaliųjų organizacijų, vykdančių sportinę veiklą Klaipėdos mieste, atstovas.

Nedalyvavo: Darius Gricius, lauko teniso sporto šakos atstovas, Artūras Juškėnas, rankinio sporto šakos atstovas, Martynas Kūra, sportinių šokių sporto šakos atstovas, Rasa Rumšienė, Klaipėdos miesto savivaldybės administracijos Sporto skyriaus vedėja, Vilius Sukonas, krepšinio sporto šakos atstovas.

Kiti dalyviai: Jolanta Ceplienė, Klaipėdos miesto savivaldybės administracijos Planavimo ir analizės skyriaus vedėja, pavaduojanti Sporto skyriaus vedėją, Laima Poškaitė, Klaipėdos miesto savivaldybės administracijos Sporto skyriaus vyriausioji specialistė, Darius Raišutis, renginių organizatorius, laikinai atliekantis biudžetinės įstaigos Klaipėdos lengvosios atletikos mokyklos direktoriaus funkcijas, Aistė Sorokienė, Klaipėdos miesto savivaldybės administracijos Sporto skyriaus vyriausioji specialistė.

DARBOTVARKĖ:

1. Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ pakeitimo.

2. Dėl anketinės apklausos dėl prioritetinių sporto šakų nustatymo Klaipėdos mieste.

3. Kiti klausimai.

1. SVARSTYTA. Klaipėdos miesto savivaldybės tarybos 2011 m. gruodžio 22 d. sprendimo Nr. T2-408 „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ pakeitimas.

Pranešėja A. Sorokienė informavo Sporto tarybos narius, kad šiuo metu yra rengiamas Klaipėdos miesto savivaldybės tarybos (toliau – Savivaldybės taryba) sprendimas „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ pakeitimas. Mokestis už neformalųjį ugdymą buvo patvirtintas 2011 m. Klausimas dėl mokesčio didinimo buvo aptartas su Vakarų Lietuvos tėvų forumo atstovais, Socialinės paramos skyriumi, Tarpinstitucinio koordinavimo grupe. Taip pat buvo apklausti tėvai ir buvo atliekama analizė dėl biudžetinių sporto įstaigų paslaugų prieinamumo gerinimo. Tėvai sutiktų dėl mokesčio didinimo tuo atveju, jei surinktos lėšos būtų panaudotos tikslingai, t. y., kad būtų nukreiptos į vaikų sportinį ugdymą (stovyklų organizavimui, įrangos įsigijimui, sportiniam ugdymui). Taip pat A. Sorokienė pažymėjo, kad svarbus klausimas dėl vaikų, kurie turėtų būti atleidžiami nuo mokesčio biudžetinėse sporto mokymo įstaigose.

Planuojama, kad mokestis biudžetinėse sporto mokymo įstaigose galėtų būti didinamas iki 10 eurų. Šiuo metu biudžetinėse sporto mokymo įstaigose mokestis už neformalųjį ugdymą svyruoja nuo 2,9 iki 7,24 euro.

J. Ceplienė pasisakė, kad Klaipėdos miesto savivaldybės administracija planuoja patvirtinti trejų metų planą, kuriame būtų suplanuotos lėšos biudžetinių sporto mokymo įstaigų trumpalaikio ir ilgalaikio turto įsigijimui pagal parengtą planą iš papildomai surinktų lėšų.

L. Mileška pasisakė, kad 10 eurų mokestis biudžetinėse sporto mokymo įstaigose yra reali ir tinkama kaina.

V. Gedvilas pasiūlė, kad tėvai už neformalųjį ugdymą biudžetinėse sporto įstaigose mokėtų mokestį procentaliai nuo Klaipėdos miesto savivaldybės vienam vaikui per mėnesį skiriamos sumos.

Vyko diskusija tarp Sporto tarybos narių ir buvo nuspręsta, kad šiam klausimui reikia išsamesnių diskusijų ir svarstymų.

NUTARTA:

1. Sporto taryba teikia siūlymus Sporto skyriui dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose.

2. Sporto skyrius gruodžio–sausio mėn. teikia svarstyti Sporto tarybai Savivaldybės tarybos sprendimo projektą „Dėl atlyginimo už neformalųjį ugdymą Klaipėdos miesto biudžetinėse sporto mokymo įstaigose“ pakeitimo.

2. SVARSTYTA. Anketinė apklausa dėl prioritetinių sporto šakų nustatymo Klaipėdos mieste.

Pranešėja A. Viršilienė informavo Sporto tarybos narius, kad yra išsiųsta olimpinių sporto šakų anketinė apklausa dėl prioritetinių sporto šakų nustatymo Klaipėdos mieste (toliau – Anketa). Anketa yra išsiųsta sporto šakų federacijoms, sporto organizacijoms ir biudžetinėms įstaigoms. L. Mileška pasiteiravo, ar sporto organizacijoms iškyla klausimų, pildant šią Anketą. A. Viršilienė pasisakė, kad kelios sporto organizacijos kreipėsi su klausimais dėl Anketos pildymo ir Sporto skyrius konsultuoja dėl jos pildymo. Pranešėja taip pat akcentavo, kad, kai baigsis Anketos pildymo terminas, t. y. iki gruodžio 1 d., bus atidžiai peržiūrėta, kas užpildė Anketas ir ar užpildė teisingai. Jei reikės, bus prašoma patikslinti duomenis, taip pat gali būti pratęsiamas Anketos pildymo terminas, jei bus toks poreikis.

NUTARTA: Informacija išklausyta.

3. SVARSTYTA. Kiti klausimai.

Pranešėjas D. Raišutis informavo Sporto tarybos narius, kad dėl COVID-19 2020 metų Klaipėdos miesto sporto apdovanojimai (toliau – Sporto apdovanojimai) bus kitokie ir reikia apsispręsti dėl Sporto apdovanojimų formato, datos ir dėl pačių nominacijų. D. Raišutis klausė Sporto tarybos narių nuomonės dėl išvardintų klausimų.

Vyko diskusijos tarp Sporto tarybos narių. Buvo nuogąstavimų iš Sporto tarybos narių, kad šiais metais dėl pandemijos, dauguma svarbių varžybų neįvyko, todėl nebus iš ko rinkti geriausių olimpinių ir neolimpinių sportininkų dešimtuko. D. Raišutis pasisakė, kad reikia pirmiausia susirinkti informaciją iš sporto organizacijų ir tada apsispręsti dėl nominacijų. Po diskusijų buvo apsispręsta, kad sprendimai dėl Sporto apdovanojimų bus priimti Sporto tarybos gruodžio mėn. posėdyje.

NUTARTA.

1. Sporto skyrius atlieka biudžetinių įstaigų ir nevyriausybinių organizacijų apklausą iki gruodžio 1 d. dėl Sporto apdovanojimų.

2. Sporto skyrius apibendrina informaciją dėl Sporto apdovanojimų ir pateikia ją gruodžio mėn. Sporto tarybos posėdyje.

3. Svarstyti Sporto apdovanojimų formatą, datą ir nominacijas gruodžio mėn. Sporto tarybos posėdyje.

|  |  |
| --- | --- |
| Posėdžio pirmininkas | Liudvikas Mileška |
|  | |
| Posėdžio sekretorė | Aistė Viršilienė |